Skimuseet vil ha Oddvar Brås stav i Snøhetta-tegnet museum
Skiforeningen har brukt 90 millioner kroner på å gi skimuseet i Holmenkollen «et skikkelig løft». Ikke en eneste krone er fra det offentlige. Det reagerer foreningen på.  I desember fyller skimuseet i Holmenkollen 100 år. I den forbindelse fornyer Skiforeningen museet for rundt 90 millioner kroner.  – Skimuseet er blitt fornyet flere ganger opp gjennom historien. Nå gir vi det et skikkelig løft, sier generalsekretær i Skiforeningen, Håvard S. Abrahamsen.  Prosjektet, som er tegnet av Snøhetta, har ikke lykkes i å få støtte fra staten. – Det er ikke slik at vi forventer å få tildelt titalls millioner kroner. Vi gjennomfører uansett, men det offentlige burde se verdien av det vi har gjort i 100 år. De bør kjenne sin besøkelsestid.  På museet kan man finne masse norsk skihistorie. Man finner blant annet ski og gjenstander fra Fridtjof Nansens og Roald Amundsens polarekspedisjoner.  Får Skiforeningen det som de vil, vil besøkende også kunne se Norges mest kjente skistav. Men da trenger de hjelp fra Oddvar Brå.  Staven over alle staver Museet, som er verdens eldste skimuseum, ligger altså under hoppbakken i Holmenkollen. En mye besøkt turistattraksjon. – Vi føler at vi ved å både drive og fornye museet tar et viktig samfunnsansvar. Ski- og polarhistorie er en viktig del av kulturarven vår. Det tar vi på alvor, sier Abrahamsen.  Og norsk skihistorie er ikke helt det samme uten staven med stor S.  – Vi har mange skatter allerede. Men det har vært en del diskusjon om staven til Oddvar Brå. Vi mener staven som brakk under VM-stafetten her i Holmenkollen i 1982 hører hjemme på museet. Det samme mener Brå selv, som vi er i dialog med. Så vi har stor tro på at vi finner en løsning, sier Abrahamsen.  Mannen som brakk staven, har ikke besvart Aftenpostens henvendelser.  90 millioner private kroner Abrahamsen gleder seg til å vise frem det nye museet.  – Vi bygger delvis et nytt museum, blant annet med et helt nytt inngangsparti og en helt ny utstilling i 1. etasje. Prosjektet gjør at vi i enda større grad kan ta vare på særlig polarutstillingen.  Av den totale kostnaden på 90 millioner kom 55 millioner kroner fra to hemmelige gavegivere. I tillegg har prosjektet hentet penger fra andre privatpersoner, en stiftelse og fra Skiforeningen selv.  – Vi synes at vi burde fått hjelp fra det offentlige. Kulturdepartementet eller Oslo kommune burde bidratt, sier Abrahamsen.  Skiforeningen har søkt om støtte flere ganger. Både fra departementet og fra kommunen. Uten hell.  – Det er jo mange om beinet. Alle kan ikke få støtte. Hvorfor bør skimuseet få? – Dette handler om å ta vare på viktig norsk kulturarv- og historie. Og ikke minst det at vi gjennom polarutstillingen adresserer klimautfordringene, som er viktigere enn noen gang. Vi synes det er rart at vi ikke får offentlige midler.  Potten må bli større Statssekretær Even Aleksander Hagen i Kulturdepartementet bekrefter at Skimuseet har søkt dem om investeringsmidler til prosjektet.  – Investeringssøknaden er gjennomgått av Kulturdirektoratet og behandles i departementet som en del av det ordinære budsjettarbeidet. Statsbudsjettet for 2024 legges som kjent frem i oktober, skriver Hagen i en e-post til Aftenposten.  Kulturbyråd Omar Samy Gamal (SV) forteller Aftenposten at han er glad for jobben Skimuseet gjør, selv om de ikke har funnet penger til dem.  – Den ordningen som Skimuseet har søkt på, er de statlige kulturhusmidlene som fordeles av kommunen, altså spillemidler som kan gå til kulturbygg. Gamal forteller videre at denne potten er «mye mindre» enn behovet, og at skimuseet står på vent til årets tildeling.  – Jeg har tatt opp med Kulturdepartementet flere ganger at denne potten må bli større, slik at flere viktige prosjekter kan få støtte. 
Skiforeningen oppgraderer skimuseet i Holmenkollen for rundt 90 millioner kroner i anledning museets 100-årsjubileum i desember. Alle pengene kommer fra private givere, og foreningen har ikke fått noen økonomisk støtte fra det offentlige. Generalsekretær i Skiforeningen, Håvard S. Abrahamsen, mener det offentlige burde bidra med støtte, da oppgraderingen er en del av samfunnsansvar for å ta vare på norsk ski- og polarhistorie. Foreningen har søkt om støtte uten hell flere ganger. Skiforeningen håper også å kunne vise frem staven til Oddvar Brå, som brakk under VM-stafetten i 1982. De sier de har fått positive signaler fra Brå.